ເຂົ້າຮ່ວມຄະນະຜູ້ແທນຂັ້ນສູງຫວຽດນາມ ມີທ່ານລັດຖະມົນຕີວ່າການກະຊວງການຕ່າງປະເທດ ບຸ່ຍແທງເຊີນ; ລັດຖະມົນຕີ, ຫົວໜ້າຫ້ອງວ່າການລັດຖະບານ ທ່ານ ເຈີນວັນເຊີນ; ທ່ານຮອງລັດຖະມົນຕີກະຊວງການຕ່າງປະເທດ ຫງວຽນກວກຢຸງ; ຮອງຫົວໜ້າຫ້ອງວ່າການລັດຖະບານ ຫງວຽນຊວນແທ່ງ; ທ່ານລັດຖະມົນຕີກະຊວງແຜນການ ແລະ ການລົງທຶນ ເຈີ່ນກວກເຟື່ອງ; ທ່ານ ຟ້າມວິງກ່ວາງ - ເອກອັກຄະລັດຖະທູດຫວຽດນາມ ປະຈຳອິນໂດເນເຊຍ; ທ່ານເອກອັກຄະລັດຖະທູດ, ຫົວໜ້າຄະນະຜູ້ແທນຫວຽດນາມ ປະຈຳອາຊຽນ ຫງວຽນຫາຍບາງ.
ໃນລາຍການປະຕິບັດງານ, ທ່ານນາຍົກລັດຖະມົນຕີ ຟ້າມມິງຈິງ ຈະເຂົ້າຮ່ວມກອງປະຊຸມຜູ້ນຳ ອາຊຽນ; ໄດ້ກ່າວປາໄສທີ່ກອງປະຊຸມບັນດາການນຳອາຊຽນ, ຄາດວ່າທ່ານນາຍົກລັດຖະມົນຕີ ຟ້າມມິງຈິ໊ງ ຈະເຂົ້າຢ້ຽມຂ່ຳນັບທ່ານປະທານາທິບໍດີອິນໂດເນເຊຍ Joko Widodo ແລະ ກະສັດບຣູໄນ Darussalam Haji Hassanal Bolkiah; ພົບປະ 2 ຝ່າຍ ແລະ ພົບປະກັບທ່ານນາຍົກລັດຖະມົນຕີສິງກະໂປ ຫຼີິຊຽນຫຼົງ, ທ່ານນາຍົກລັດຖະມົນຕີມາເລເຊຍ Muhyiddin bin Haji Muhammad Yassin, ທ່ານນາຍົກລັດຖະມົນຕີລາວ ພັນຄຳ ວິພາວັນ ແລະ ພົບປະ 3 ຝ່າຍລະຫວ່າງນາຍົກລັດຖະມົນຕີຫວຽດນາມ - ກຳປູເຈຍ - ລາວ.
ນີ້ແມ່ນການເດີນທາງວຽກງານຕ່າງປະເທດ ເປັນຄັ້ງທຳອິດ ໃນຕຳແໜ່ງໃໝ່ຂອງທ່ານນາຍົກລັດຖະມົນຕີ ຟ້າມມິງຈິງ, ຢັ້ງຢືນບຸລິມະສິດຂອງຫວຽດນາມແມ່ນຮັດແໜ້ນ ແລະ ເພີ່ມທະວີຄວາມສາມັກຄີ ແລະ ການຊ່ວຍເຫຼືອເຊິ່ງກັນ ແລະ ກັນກັບບັນດາປະເທດສະມາຊິກອາຊຽນ, ປະກອບສ່ວນຍົກສູງບົດບາດ ແລະ ຖານະໃຈກາງຂອງອາຊຽນໃນການແກ້ໄຂສິ່ງທ້າທາຍທີ່ກຳລັງເກີດຂື້ນ, ຈາກນັ້ນສ້າງສະພາບແວດລ້ອມທີ່ສະຫງົບສຸກ ແລະ ເອື້ອອຳນວຍໃຫ້ແກ່ການພັດທະນາແບບຍືນຍົງຂອງແຕ່ລະປະເທດ ແລະ ພາກພື້ນ.
ການເດີນທາງຍັງໄດ້ຢັ້ງຢືນວ່າ ຫວຽດນາມໄດ້ປະກອບສ່ວນຢ່າງຕັ້ງໜ້າເຂົ້າ ໃນຂະບວນການກໍ່ສ້າງປະຊາຄົມອາຊຽນ, ສືບຕໍ່ບັນດາໝາກຜົນທີ່ບັນລຸໄດ້ ໃນການເປັນປະທານອາຊຽນ 2020 ຂອງຫວຽດນາມ; ຢັ້ງຢືນຫຼັກໝັ້ນ, ຄວາມຮັບຜິດຊອບຂອງຫວຽດນາມ ແລະ ການປະກອບສ່ວນຢ່າງຕັ້ງ ໜ້າເຂົ້າໃນບັນດາບັນຫາພາກພື້ນ ແລະ ສາກົນ.
ຄຳຮຸ່ງ